127. Net die heel beste – altyd? – Bodemklippe
Gepubliseer op Mei 17, 2017 Mei 17, 2017 deur Ansophie Joubert
Jesus se antwoord is heel eenvoudig. Een van die Joodse rabbi's vra, of daar 'n man is wat sy eie seun haat? Jesus antwoord dat geen pa die versoek van sy seun sal weier nie en God ons vader in die hemel sal nooit die versoeke van Sy kinders weier nie.
Sy voorbeelde is noukeurig uitgesoek. Hy gee drie voorbeelde – Lukas voeg een by die twee wat Matteus noem.
In elkeen van hierdie gevalle is die twee objekte baie dieselfde.
Die klein leemsteen klippies om die See van Galilea was presies die kleur en vorm van die klein broodjies wat in meeste huise gebak is. Sal 'n pa sy seun bespot om vir hom 'n klip te gee wat hy nie kan eet nie, in plaas van die brood wanneer hy honger is?
Die vis wat met 'n slang vergelyk word, was heel moontlik 'n paling wat volgens Levitikus 11:12 nie geëet kon word nie. Watter pa sal nou met sy kind se nakoming van die voorskrifte volgens die wette van Israel, mors?
'n Skerpioen is gevaarlik, vinnig en dodelik. In die woestyn is 'n klein vaal skerpioen wat opgerol nes 'n eier lyk. Sou 'n pa nou vir sy seun iets gee wat lyk soos kos maar hom 'n pynlike, vinnige dood kan kos?
God sal nooit ons gebede bespot nie.
In die tyd van Jesus was die Grieke en hulle mitologie baie meer deel van die samelewing. Hulle het hulle eie stories gehad oor hoe hulle gode gebede antwoord, dikwels met 'n pynlike, skelm dolksteek wat mens sou bang maak om hoegenaamd te bid.
Die godin van dagbreek, Aurora, het verlief geraak op 'n sterflike man, Titonus. Zeus, die hoofgod, het aangebied om haar begeerte te vervul. Sy vra toe dat Titonus onsterflik word, maar vergeet om te vra dat hy jonk bly. Titonus het toe vir ewig gelewe maar al hoe ouer geword. Die gebed het 'n verdraaide uitkoms wat eintlik 'n vervloeking word.
Enigiemand wat bid sou graag wou seker maak watter soort God is aan die ontvangkant van sy gebede. Wat sou die atmosfeer wees waarin gebede ontvang word? Is dit 'n ongenaakbare God wat gesmeek en gesoebat moet word? Is dit 'n spottende God wat gawes met 'n verdraaide motief uitdeel? Is dit 'n woedende, wraaksugtige God, wat kalmeer moet word met allerhande gawes en offers/
Is dit dalk 'n hemelse Vader met 'n genadige hart wat meer gereed is om te gee as wat ons is om te bid?
In Openbaring word die plek waar ons gebede ontvang word, beskryf. Dit is die atmosfeer waarin ons gebede na die Troon van die Vader gaan. Moet dit nooit vergeet nie.
Net toe die Lam die boek neem, het die vier lewende wesens en die vier en twintig ouderlinge voor Hom gekniel. Elkeen van hulle het 'n siter gehad en 'n goue bak vol wierook, die gebede van die gelowiges. (Openbaring 5:8:)
Jesus sê dit, Dit is goed en waar. Ek glo dit! Jesus sê die Vader is goed en gee goeie gawes. Hy sê dit is Sy pa se vreugde om te gee aan die wat sal ontvang.
Miga 7 sê God betoon liefde eerder as straf.
Die storie wat Jesus vertel oor die goeie gawes aan die seun wat vra, verduidelik waarom ons God se antwoord in tyd en wyse moet aanvaar. Hy sal altyd ons gebede antwoord, maar op die manier wat die heel beste vir ons is.
In onkunde en met 'n aardse perspektief, is ons begeertes dalk ons ondergang. God weet en Hy besluit altyd tot ons voordeel. Hy sal antwoord in wysheid en liefde.
Beweeg in die Gees. Verander jou denke, jou houding sodat jy in staat is om Sy wil te sien en van Hom te ontvang. In nederige onderwerping van jou begeertes en bekommernisse sal jy die hart van die Vader ervaar en weet hoe veilig jy by Hom is.
In Grieks is daar twee bevelsvorme. Die een is 'n eenmalige bevel: maak die deur toe!. Maar daar is ook 'n onvoltooide bevelsvorm wat 'n voortdurende handeling aandui. Dit is hierdie vorm wat gebruik word as Jesus se: Hou aan vra, hou aan soek en hou aan klop. Dit dui op 'n dapper bestendigheid in gebed. Bring jou begeertes voortdurend in die teenwoordigheid van God, sodat jy in die lig van Sy Gees jou hart voor hom blootlê.
Dit is 'n bevestiging van die opdrag: bid sonder ophou van Thessalonicense.
'n Herhaalde begeerte toets die diepte van so 'n begeerte voor die Here. In gebed sal al die bitterheid, eiewaan en selfsug afwas en oppervlakkige tydelikheid met wysheid en insig vervang word.
GEBED: Vra – skryf dit neer met 'n datum. Wat wil jy van die Here hê? As Hy nou voor jou staan soos voor Salomo, wat sal jy vra?
Wat julle ook al in my Naam vra, sal Ek doen, sodat die Vader deur die Seun verheerlik kan word. As julle My iets in my Naam vra, sal Ek dit doen." (Johannes 14:13,14)
BEGINSEL vir 'n lewe van uitnemendheid: Ons mag dalk altyd onwaardig voel om ons begeertes voor die Here te bring. Daar is net een oplossing daarvoor – bely. As daar sonde is sal die bloed van Jesus dit verwyder en die kommunikasiekanaal weer oopmaak.